Predkladacia správa  

	V nadväznosti na uznesenie vlády SR č. 790 z 30. augusta 2001 k návrhu štátneho rozpočtu na rok 2002 – bod C.22., Ministerstvo školstva SR predkladá v súlade so zákonom  č. 194/1990 Zb. o lotériách a iných podobných hrách v znení neskorších predpisov na rokovanie vlády SR návrh na použitie finančných prostriedkov štátneho rozpočtu, vyčlenených pre rezort školstva v rozpočtovej kapitole Všeobecná pokladničná správa na zabezpečenie aktivít rezortu školstva SR v II. polroku 2002 v celkovej výške 279 050 000 Sk. Táto čiastka predstavuje zostávajúcich 50% prostriedkov určených na rok 2002 pre kap. školstva.

	V rozpočtovej kapitole Všeobecná pokladničná správa v roku 2002 bola pre Ministerstvo školstva SR vyčlenená suma 558 100 000 Sk, z toho podľa funkčnej klasifikácie  na oddieli 08 – Rekreácia, kultúra a náboženstvo (08.1.0) na podporu telovýchovy, športu a športovej reprezentácie suma 550 000 000 Sk a na oddieli 09 – Vzdelávanie (09.1.2) na podporu školstva a mládeže suma 8 100 000 Sk.

	Z čiastky 550 000 000 Sk bola v I. polroku 2002 predložená požiadavka na uvoľnenie celej čiastky finančných prostriedkov určených na podporu Tatranskej horskej služby štátnych lesov TANAP vo výške 7 000 000 Sk do kap. pôdohospodárstva.

	V II. polroku 2002 Ministerstvo školstva SR požaduje uvoľniť sumu 279 050 000 Sk nasledovne:

-	275 000 000 Sk na realizáciu programu “Národný program rozvoja športu v SR”,

-	4 050 000 Sk na realizáciu programu “Mládež”.

Materiál nemá finančný, ekonomický, environmentálny vplyv ani vplyv na zamestnanosť a z toho dôvodu táto doložka nebola vyhotovená. Ide o finančné prostriedky, ktoré sú vyčlenené pre rezort školstva v rozpočtovej kapitole Všeobecná pokladničná správa na zabezpečenie aktivít rezortu školstva SR v roku 2002.